ดาวโจนส์,น้ำมันสหรัฐปิดบวก/ทองคำร่วงแรง
หุ้นดาวโจนส์ปิดบวก 64.35 จุด รับแรงซื้อหุ้นพลังงาน-ธนาคาร ด้านราคาน้ำมันเพิ่มขึ้น 58 เซนต์ ขณะที่ทองคำร่วง 24.20 ดอลลาร์
17 ก.พ. 2564

ดัชนีเฉลี่ยอุตสาหกรรมดาวโจนส์ปิดที่ 31,522.75 จุด เพิ่มขึ้น 64.35 จุด หรือ +0.20%, ดัชนี เอสแอนด์พี 500 ปิดที่ 3,932.59 จุด ลดลง 2.24 จุด หรือ -0.06% และดัชนี แนสแดค ปิดที่ 14,047.50 จุด ลดลง 47.97 จุด หรือ -0.34%
ดัชนีดาวโจนส์ตลาดหุ้นนิวยอร์กปิดบวกเมื่อวันที่ 16 ก.พ. โดยได้แรงหนุนจากการพุ่งขึ้นของหุ้นกลุ่มพลังงานและกลุ่มธนาคาร รวมทั้งความหวังที่ว่า สภาคองเกรสสหรัฐจะอนุมัติมาตรการกระตุ้นเศรษฐกิจวงเงิน 1.9 ล้านล้านดอลลาร์ที่นำเสนอโดยประธานาธิบดีโจ ไบเดน อย่างไรก็ดี ดัชนี แนสแดค ปิดในแดนลบเนื่องจากคำสั่งขายหุ้นกลุ่มเทคโนโลยี
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมีนาคม เพิ่มขึ้น 58 เซนต์ ปิดที่ 60.05 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนเมษายน เพิ่มขึ้น 5 เซนต์ ปิดที่ 63.35 ดอลลาร์ต่อบาร์เรล
ราคาทองคำตลาดโคเม็กซ์ งวดส่งมอบเดือนเมษายน ลดลง 24.20 ดอลลาร์ ปิดที่ 1,799.00 ดอลลาร์ต่อออนซ์